an seasamh ón gComhairle i dtaca le glacadh Treoir ó Pharlaimint na hEorpa agus ón gComhairle maidir le cáilíocht an uisce a ceapadh lena chaitheamh ag an duine (athmhúnlú)

2017/0332 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle i dtaca le glacadh Treoir ó Pharlaimint na hEorpa agus ón gComhairle maidir le cáilíocht an uisce a ceapadh lena chaitheamh ag an duine (athmhúnlú)

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2017) 753 final – 2017/0332 COD): 1 Feabhra 2018 Dáta na tuairime ó Choiste Eacnamaíoch agus Sóisialta na hEorpa: 11 Iúil 2018 Dáta na tuairime ó Choiste na Réigiún: 16 Bealtaine 2018 Dáta an tseasaimh ó Pharlaimint na hEorpa, an chéad léamh: 28 Márta 2019 An dáta a glacadh an seasamh ón gComhairle: 23 Deireadh Fómhair 2020

2.Cuspóir an togra ón gCoimisiún

Bhí de chuspóir uileghabhálach ag an togra ardleibhéal cosanta a áirithiú don chomhshaol agus do shláinte an duine ar na héifeachtaí díobhálacha a bhíonn ag uisce óil éillithe. Anuas air sin, is toradh é an t‑athbhreithniú ar an gcéad tionscnamh rathúil riamh de chuid shaoránaigh na hEorpa, mar atá, ‘Right2Water’. Bhí sé d'aidhm ag an togra caighdeáin cháilíochta an uisce a thabhairt cothrom le dáta, cur chuige rioscabhunaithe a thabhairt isteach maidir le huisce óil a bhainistiú, feabhas a chur ar an rochtain atá ag tomhaltóirí ar fhaisnéis maidir le cáilíocht uisce agus ar uisce agus feabhas a chur ar an rochtain atá ar uisce. Ina theannta sin, tugadh aghaidh sa togra ar shaincheist na n‑ábhar a thagann i dteagmháil le huisce óil.

3.Tráchtanna maidir leis an seasamh ón bParlaimint

Ghlac Parlaimint na hEorpa a seasamh ar an gcéad léamh an 28 Márta 2019. Bhí sé d'aidhm ag na leasuithe ar an togra ón gCoimisiún feabhas a chur ar an rochtain atá ar uisce (lena n‑áirítear leasú ar an Airteagal maidir le ‘Cuspóirí’), airteagal nua maidir le hábhair a thagann i dteagmháil le huisce a thabhairt isteach, fócas a dhíriú a thuilleadh ar mhicreaphlaistigh, roinnt eisceachtaí maidir leis an gcur chuige rioscabhunaithe a thabhairt isteach. An cur chuige a mhol an Pharlaimint maidir leis an trédhearcacht agus le rochtain ar fhaisnéis, ní raibh sé chomh huaillmhianach céanna leis an togra ón gCoimisiún.

Tar éis don Chomhairle a seasamh a ghlacadh ar an gcéad léamh, meastar go ndéanfaidh Parlaimint na hEorpa an comhaontú ar thángthas air i gcruinnithe tríthaobhacha a fhormhuiniú go foirmiúil.

4.Tráchtanna maidir leis an seasamh ón gComhairle

Léirítear leis an seasamh ón gComhairle an comhaontú ar thángthas air i gcruinnithe tríthaobhacha. Ar an iomlán, is éard atá sa chomhaontú seo toradh cothrom ar sheasaimh na gcomhreachtóirí, agus caomhnaítear leis cuspóirí tosaigh an Choimisiúin, agus coinnítear ar bun leis leibhéal uaillmhéine atá cosúil leis an leibhéal uaillmhéine atá sa togra ón gCoimisiún.

Tacaíonn seasamh na Comhairle, go háirithe, leis an togra ón gCoimisiún agus déanann sé tuilleadh beachtaithe air tríd an méid seo a leanas:

–uaillmhianta tosaigh an Choimisiúin maidir le rochtain ar uisce a choinneáil ar bun,

–feabhas a chur ar an gcur chuige rioscabhunaithe maidir le huisce óil a bhainistiú agus tuilleadh sonraí a sholáthar ina leith,

–íoscheanglais chomhchuibhithe le haghaidh ábhair a thagann i dteagmháil le huisce óil a leagan síos (tá ráiteas airgeadais reachtach ag gabháil leis an togra nua seo atá formhuinithe ag comhreachtóirí sa chruinniú tríthaobhach deiridh),

–ceanglas nua maidir le sceitheadh uisce a thabhairt isteach, agus

–coincheap maidir le liosta faire a thabhairt isteach chun aghaidh a thabhairt ar thruailleáin atá ag teacht chun cinn amhail suaiteoirí inchríneacha, earraí cógaisíochta agus micreaphlaistigh.